ປ. ໂອບາມາ ກ່າວປ້ອງກັນ ປະຫວັດ ຕໍ່ຕ້ານ ພວກກໍ່ການຮ້າຍ ຂອງທ່ານ
ປະທານາທິບໍດີໂອບາມາ ກ່າວວ່າ ການໃຊ້ກຳລັງ ແນວໂຮມນາໆຊາດ ແລະການພົວພັນ ກັບລັດຖະບານ ໃນເຂດທ້ອງຖິ່ນ ຊ່ອຍທັບມ້າງ ກຸ່ມລັດອິສລາມ ແລະກຸ່ມກໍ່ການຮ້າຍອື່ນໆ.
WHITE HOUSE — ປະທານາທິບໍດີສະຫະລັດ ທ່ານບາຣັກ ໂອບາມາ ໃຊ້ຄຳປາໄສໃນດ້ານຄວາມໝັ້ນຄົງແຫ່ງຊາດເທື່ອສຸດທ້າຍ ເພື່ອປ້ອງກັນ ປະຫວັດຕໍ່ຕ້ານການກໍ່ການຮ້າຍຂອງທ່ານ ແລະວາງໃນອັນທີ່ທ່ານເຊື່ອວ່າ ຄວນເປັນຫລັກການນຳພາ ສຳລັບລັດຖະບານຊຸດໃໝ່ ທີ່ຈະເຂົ້າຮັບໜ້າທີ່ຢູ່ທຳນຽບຂາວ ໃນເດືອນມັງກອນນີ້ ໃນການກ່າວຄຳປາໄສ ຕໍ່ພວກທະຫານ ທີ່ຖານທັບອາກາດ McDill ຢູ່ທີ່ເມືອງTampa ລັດຟລໍຣິດາ ໃນວັນອັງຄານວານນີ້ ທ່ານໂອບາມາ ກ່າວວ່າ “ໃນໄລຍະ 8 ປີທີ່ຜ່ານມາບໍ່ມີອົງການກໍ່ການຮ້າຍ ຕ່າງປະເທດໃດໆ ປະສົບກັບຄວາມສຳເລັດ ໃນການວາງແຜນ ແລະປະຕິບັດການໂຈມຕີຕໍ່ປະເທດຂອງພວກເຮົາ” ໂດຍກ່າວຕື່ມວ່າ ບໍ່ແມ່ນວ່າບໍ່ໄດ້ມີການພະຍາຍາມ ທ່ານກ່າວຕໍ່ພວກທະຫານວ່າ “ນີ້ແມ່ນວຽກງານຂອງພວກທ່ານ ” ທ່ານໂອບາມາ ໄດ້ວາງກ່ຽວກັບອັນທີ່ທ່ານມອງເຫັນວ່າເປັນສະຖານະພາບຂອງການຕໍ່ສູ້ຕ້ານພວກກໍ່ການຮ້າຍ ຫລັງຈາກການເຂົ້າຮັບຕຳແໜ່ງສອງສະໄໝຂອງທ່ານແລ້ວ ໂດຍໄດ້ຮັບສຽງຕົບມືດັ່ງກ້ອງສະໜັ່ນຂຶ້ນເວລທ່ານກ່າວວ່າ ຜູ້ນຳກຸ່ມກໍ່ການຮ້າຍອາລກາອີດາ ທ້າວໂອຊາມາ ບິນລາເດັນ ໄດ້ຕາຍໄປແລ້ວ ທ່ານໃຫ້ຂໍ້ສັງເກດດ້ວຍຄວາມພາກພູມໃຈວ່າ ເວລາທ່ານເຂົ້າຮັບຕຳແໜ່ງຍັງມີທະຫານສະຫະລັດ 180,000 ຄົນຢູ່ທີ່ປະເທດອີຣັກ ແລະອັຟການິສຖານໂດຍເວົ້າວ່າ ຈຳນວນດັ່ງກ່າວເວລານີ້ໄດ້ຫລຸດລົງເຫລືອຢູ່ 15,000 ຄົນ ທ່ານກ່າວວ່າ ການຫລຸດລົງຂອງກຳລັງພາກພື້ນດິນສະຫະລັດ ທີ່ຖືກສົ່ງໄປປະຈຳການຢູ່ໃນເຂດສະໝໍລະພູມນັ້ນ ແມ່ນຂີດໝາຍຂອງການປ່ຽນແປງ ໃນຍຸດທະສາດ ເພື່ອກາງຕໍ່ຫລາຍຂຶ້ນໃນການສ້າງກຳລັງແນວໂຮມນາໆຊາດທີ່ມີຄວາມເຂັ້ມແຂງແລະກາງຕໍ່ຄູ່ຮ່ວມງານໃນເຂດທ້ອງຖິ່ນ ເພື່ອຈະຫຼຸດຜ່ອນການບາດເຈັບລົ້ມຕາຍ ຂອງທະຫານອາເມຣິກັນແລະຄ່າໃຊ້ຈ່າຍຕ່າງໆລົງ ການປ່ຽນແປງໃນຍຸດທະສາດດັ່ງກ່າວແມ່ນຮວມທັງການໂຈມຕີເພີ້ມຂຶ້ນໂດຍເຮືອບິນບໍ່ມີຄົນຂັບ ທີ່ແນເປົ້າໝາຍໃສ່ພວກກໍ່ການຮ້າຍ ໃນລະຫວ່າງການດຳ ລົງຕຳແໜ່ງຂອງທ່ານໂອບາມາ ທ່ານຮັບຮູ້ເຖິງການຂາດຂໍ້ມູນ ຢ່າງສົມບູນ ໃນການໂຈມຕີເຫລົ່ານີ້ ແລະການເສຍຊີວິດຂອງພົນລະເຮືອນທີ່ເປັນຜົນມາຈາກການໂຈມຕີແຕ່ກໍກ່າວວ່າ ເຮືອບິນບໍ່ມີຄົນຂັບແມ່ນແມ່ນຍຳ ກວ່າການໂຈມຕີທາງອາກາດ ແລະມີຄວາມເປັນໄປໄດ້ໜ້ອຍລົງທີ່ຈະພາໃຫ້ມີການເສຍຊີວິດຂອງພົນລະເຮືອນທີ່ບໍ່ມີຄວາມຜິດໜ້ອຍກວ່າການສົ່ງກຳລັງທະ ຫານໄປບຸກລຸກທາງ ພາກພື້ນດິນ